På langt de fleste arbejdspladser er frokostøllen skiftet ud med en sodavand eller andet. I dag vil de færreste arbejdspladser acceptere, at folk er berusede i arbejdstiden. Det går både ud over arbejdsmiljøet, sundheden og sikkerheden på arbejdspladsen. Hvis din arbejdsplads har brug for regler, kan I bruge udkastet nedenfor som oplæg til en diskussion om alkoholpolitik.
Bud på en alkoholpolitik
Et bud på regler for en god alkoholpolitik, eller emner der skal tage op, kunne være:
Hvorvidt det skal være tilladt at drikke alkohol i arbejdstiden.
Reglerne gælder også for forretningsfrokoster og lignende, der afholdes på virksomheden.
Ved særlige lejligheder, som f.eks. ved receptioner, kan der udskænkes og nydes alkohol. Dog er det ikke tilladt at være beruset på virksomhedens område. Beruselse defineres som synligt påvirket opførsel.
Enhver overtrædelse af disse regler behandles efter de normale ansættelsesmæssige regler.
Regelsættet kan diskuteres efter behov, dog mindst én gang årligt, hvor det behandles i samarbejdsudvalget og i arbejdsmiljøorganisationen. Der er en lang række behandlinger, man kan henvise misbrugere til, og mange virksomheder vælger at betale helt eller delvist for sådanne behandlinger.